**Bu hu hu**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când răsare doamna lună

Stelele le-adun în mână

Şi la vremea pentru cină,

Văd sub streşini o lumină.

Bu hu hu s-aude-o dată

Şi stă frunza-nfricoşată,

Bu hu hu şi-a doua oară

Să nu calc deloc pe-afară.

Bunu-mi spune o poveste,

Buna nu ştiu unde este,

Dar copiii de pe stradă

Joacă prinsă prin livadă.

Trece-o zi şi încă una,

Şi o văd la geam pe buna,

Bu hu hu strigă odată

Cu o voce sugrumată.

Bat în geam şi îi strig tare:

- Deci e mâna dumitale!

Deschid ușa, trec ca vântul,

Tremură sub tălpi pământul...

Buna strigă după mine,

Eu îi spun că-mi este bine,

Ea să meargă la culcare

Ducând visele-n spinare;

Că de-acum mă joc de-a prinsa,

M-a ținut în casa dânsa,

Bu hu hu pe lângă geamuri

Şi cu fruntea printre ramuri,

A stat serile -n grădină

Făr' să simtă pic de vină!

Nu-i nimic, de n-a vrut pace,

Am să-i pun pe pernă ace,

De la pinul din ogradă

Şi atunci când va să vadă,

Bu hu hu voi striga tare,

Să o văd ce faţă are...